Maak seker jou motor is veilig vir die langpad - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak seker jou motor is veilig vir die langpad
Die feesseisoen is net om die draai en dit is ʼn tyd om saam met vriende en familie herinneringe te skep.
Of jy nou ʼn rustige en stil vakansie in die bos of ʼn strandvakansie beplan of net van voornemens is om tuis te bly en jou dorp of stad te verken, moet jy gemoedsrus kry deur seker te maak jou voertuig is veilig en gereed vir die reis.
“Miljoene Suid-Afrikaanse motoriste sal die feesseisoen op die land se paaie wees. Die meeste voertuigprobleme kan vroegtydig bespeur word deur jou voertuig vir ʼn inspeksie te neem, te luister vir vreemde geluide of selfs net te voel hoe jou voertuig ry,” sê Hugo Grobler, nasionale franchise-bestuurder by Auto Care Diagnostics (ACD).
Grobler gee die volgende veiligheidswenke om jou motor vir daardie reis gereed te maak:
Banddruk en -loopvlak
Gebruik ʼn banddrukmeter om seker te maak die banddruk is korrek, aangesien ʼn lae banddruk ook brandstof gaan sluk. Neem jou motor na ʼn handelaar om seker te maak die loopvlak van jou bande is nie beskadig nie.
Skakel jou motor se ligte aan as jy in die motorhuis is of skyn dit op ʼn muur en vra ‘n vriend of familielid om om jou motor te loop terwyl jy die ligte toets. Toets al jou ligte, insluitend die aanwysers, remligte en misligte.
Ruitveërs is geneig om vinnig te beskadig, veral as jou motor buite en in die son staan. Toets die voor- en agterste ruitveërs en die spuitwassersvloeistof om seker te maak dat jou ruitveërs die glas mooi skoonmaak.
Waarskuwingsliggies op die paneelbord
Met die eerste oogopslag kan die waarskuwingsliggies op jou motor se paneelbord vir jou ‘n vinnige aanduiding gee as daar iets fout is. Wanneer jy die sleutel in die aansitter draai, sal al die liggies vinnig aankom maar indien van die liggies aanhou blink, moet dit dadelik nagegaan word.
As jy voel jy is in ʼn stoeigeveg met die stuurwiel gewikkel om jou motor in ‘n reguit lyn te hou of die stuurwiel vibreer te veel, is dit waarskynlik dat jou motor se wielbalansering uit is en moet dit deur ʼn professionele persoon ondersoek word.
ʼn Pap battery beteken dat jou motor nie gaan aansluit nie, wat tot gevolg kan hê dat jy dalk in ‘n onveilige plek of situasie gestrand word. Motorbatterye moet gewoonlik elke paar jaar vervang word, soms vroeër. Indien jou aansluiter traag klink, is dit moontlik dat jou battery besig is om die gees te gee.
Alhoewel motorvloeistowwe gewoonlik tydens roetine-dienste nagegaan word, maak seker dat jy dit ook self van tyd tot tyd nagaan, insluitend voorruitvloeistof, remvloeistof, transmissievloeistof, koelmiddel en olie.
Dit is eenvoudig maar krities om seker te maak dat jy ‘n spaarband, domkrag en wielsleutel het en dat alles behoorlik werk. Jy het waarskynlik nie jou spaarwiel onlangs gebruik nie, maak dus seker die banddruk is korrek.
Remme en koppelaar
Kontroleer altyd die toestand van die remblokke deur te kyk hoe die voertuig reageer wanneer jy skielik moet rem. As jou remme snaakse geluide maak, is dit noodsaaklik om dit te laat nagaan.
Maak laastens seker dat jy goeie padbystand het om te voorkom dat jy gestrand word in slegte weer of in die middel van nêrens.